Det er ikke til at se det, hvis man ikke lige ved det. Men havnen i Hobro byder på mere eller mindre gemte historiske minder. De kommer nu frem i 11 afsnit af en ny podcast, som Nordjyske Museer står bag. - Vi fortæller historien om mange af de bygninger, der stadig står her i dag, og ikke mindst de mennesker, der har haft deres gang her på havnen, siger Lykke Olsen, mens hun går langs kajkanten i Hobro. Hun er museumsinspektør hos Nordjyske Museer, og er en af skaberne af den nye podcast. Der er en særlig grund til, at Hobro Havns historie bliver fortalt gennem en podcast. - Man kan formidle på en helt anderledes måde, når man bruger podcast og lyd som medie. Og det giver samtidig et helt andet indtryk hos modtageren, i forhold til at læse de samme informationer på en planche eller se det på et billede, siger Lykke Olsen. Fanger forskellige publikummer Formidlingen af havnens historie gennem en podcast er et forsøg, lyder det fra museumsinspektøren. - Vi har flere museer forskellige steder, hvor folk kan komme og lære om den lokale historie. Men vi håber på, at vi fanger den gruppe af både lokale og turister, som måske ikke synes den klassiske museumsoplevelse er noget for dem, men som stadig er interesseret i historien. Noget tyder på, at der er et marked for den nye podcast. Den er løbende blevet lagt tilgængelig, i takt med de forskellige afsnit er blevet gjort færdige, og allerede nu har serien, der bare hedder Hobro Havns Historie, over 500 afspilninger. Turister vil selv bestemme Hos Destination Himmerland, der arbejder for at fremme turismen i den sydligste del af Nordjylland, glæder man sig over den nye serie. - Det er rigtig vigtigt, at der bliver skabt nye fortællinger og nyt liv på steder som Hobro Havn, fordi vi gerne vil have vores gæster og turister til at bevæge sig rundt i byen, når de er her, siger Katrine Burmester Thomsen, og fortsætter: - Og det gør de jo kun, hvis der er noget at flytte sig efter. Hun er konstitueret leder hos Destination Himmerland og fortæller til TV2 Nord, at den nye podcast harmonerer med nye tendenser indenfor turismen. - Folk vil gerne have guidede ture, når de er på ferie. Men de vil have dem på deres egne præmisser, og lige når det passer dem. Derfor giver det rigtig god mening med en serie som Hobro Havns Historie, fordi man bare kan få den ned på telefonen og så selv styre, hvornår man har lyst til at høre mere, siger hun. Et vellykket forsøg Tilbage på Hobro Havn er der onsdag formiddag blevet sat nye skilte op, der informerer turister og lokale om den nye podcast. Og det er meget muligt, at Hobro Havns Historie ikke bliver den sidste podcast fra Nordjyske Museer. - Dette er et forsøg, men allerede nu har vi ret gode erfaringer. Så mon ikke, vi skal lave nogle flere fra andre spændende steder i Nordjylland, lyder det fra Lykke Olsen. Du kan finde podcasten lige her.

Opsummering:
Turister vil have oplevelser on-demand. Det kan de få på havnen i Hobro, hvor en ny podcast fortæller havnens historie.